Charles Augustus Milverton (suterot)

Charles Augustus Milverton ( englavon The Adventure of Charles Augustus Milverton ) tir berpotam ke Arthur Conan Doyle taneon sanegayan bak 1904 koe Standard Magazine virda az direilanon koe Dimpira ke Sherlock Holmes berpotamak.

 Vildeks 
 Tozafa bula 
Sherlock Holmes gan Eva Blackwell W-ya kosafa gu itura askina gan Charles Augustus Milverton zo uzerar. Bantan tire tir rovligunik was va tufa ika stivara va lidarienta. Eva Blackwell va Dovercort biptik fure kurer voxen va artanye mexeyon al daalar. Milverton va inyona twa dadir ise gu deara dratcer. Kosmason va sina, bipitik va kurera vere co vewar. Dinena itaya gan Milverton ika stivara tir vas 7000 £.

 Maera 
Sherlock Holmes va Milverton koe lipok ke Baker vawila kakever, parleteson va stilasa gropa. Wori Milverton vanyer tianaf ise dace djumer da bilita di vinustar kiren batcoba va abdigapa plataesa gu dodera va dinen paxay gan aryon kosik ke itura ika aytcura dum Eva Blackwell co redur. Viele Holmes va Milverton ladratcer enide va rotplekusa twa dimzilir, pune bantan va viltaxa nedir aze va Baker vawila mallanir.

Holmes va twa dene Milverton batdume djukudubier. Bevulason dodelik, va zanisikya ke Milverton lajubrostar nume va cenka icde giltira ke Milverton mbi odiar. Maltegitison, kalion grupeper.

Ba siel Holmes is Watson den Milverton xatcaxakiron mallanid aze va inafao bazaxo lajukolanid. Koldey banlize tigir lize valdig icde arienteem ke itusik zo sud. Sedme cenka seotayana gan Holmes, Milverton koe vegungafa olkoba sye kenibenyer. Holmes va kold remi bartivacku lasufenkur. Viele ludot tere xaar, pune bora koo plor zo gilded. Holmes is Watson kak marwida va int preyutad azen Milverton va bazaxo kolanir. Acum cenka ke Holmes tiyid rolafa, Milverton me kenibeyer. I itusik va tigira ke toloy ayik me katcalar ise va kontan braldeson nuker. Bantan tere artlanir, kolanison rem fenkuyun dilk. To ayikya diskisa va mastus italkap tir. Milverton zinular da in va valdig icde warzafa arienta ika viroyaks fu bilder. Bam va italk tiolter numen Milverton kosmar da to in tir lantanya rotplekuyuna az alkejayana gan dalintyona givaja. Bam va Milverton viltason aykar aze otcer. Holmes is Watson va valdigeem ke kold ke Milverton ko tey ke keldega ekeyuson mimad aze silukon yated. Voxe koo matela zo tcaluted numen zanisik onkad. Mewaya ke Watson zo dapnarir viele in va rebava ke anambe urper. Tere sin va onkasik lajukosongad.

Direrielon Lestrade ardialik den Baker vawila artlanir nume va Holmes gu pisonara darevielon dilizeyesa elogar. Va jadifa pimtara va tane toloye onkanikye koe matela pu Holmes odiar. In va arienta me djukogrupar. Kadimion va pilkoma ke darevielafa ayikya lajutrasir : to inya tir aytcuyus « savsaf gazaf » korik.

 Yunkexa 
Konaka yunkexa va berpotam, koe sanegasa virda bak 1904 :

 Dere rupel 
 Arthur Conan Doyle' : Englavaf suterotik ( 1859-1930 )
 (en) Charles Augustus Milverton, dene Wikisource'' 

 Vuestexa 


Charles Augustus Milverton
Charles Augustus Milverton
Charles Augustus Milverton
Charles Augustus Milvertonk
Charles Augustus Milverton